CPN การขยายธุรกิจเป็นไปตามแผนแนะซื้อประเมินราคาพื้นฐานที่ 61 บ.
CPN การเปิดศูนย์การค้าแห่งใหม่คือ เซ็นทรัล พลาซ่า ระยอง เป็นไปตามแผน โดยเป็นศูนย์การค้าที่ใหญ่สุดในจังหวัด ซึ่งจังหวัดระยองมีจุดเด่น คือ มีนิคมอุตสาหกรรมตั้งอยู่ถึง 19 แห่ง มากสุดในประเทศไทย จึงมีคนไปทำงานอยู่มาก แนะนำซื้อ ประเมินราคาพื้นฐานไว้ที่ 61.00 บาท ด้วยวิธีส่วนคิดลดกระแสเงินสดสุทธิ (DCF) ราคาปิดมีส่วนเพิ่มได้อีก 37% ชอบปัจจัยพื้นฐาน CPN ที่แข็งแกร่ง
8 มิ.ย. 2558

บล.ดีบีเอสฯ ระบุในบทวิเคราะห์วันนี้ (8 มิ.ย.) ว่า บริษัท เซ็นทรัลพัฒนา จำกัด (มหาชน)หรือ CPN การเปิดศูนย์การค้าแห่งใหม่คือ เซ็นทรัล พลาซ่า ระยอง เป็นไปตามแผน โดยเป็นศูนย์การค้าที่ใหญ่สุดในจังหวัด ซึ่งจังหวัดระยองมีจุดเด่น คือ มีนิคมอุตสาหกรรมตั้งอยู่ถึง 19 แห่ง มากสุดในประเทศไทย จึงมีคนไปทำงานอยู่มาก
อีกทั้งยังมีนักท่องเที่ยวไปเที่ยวชายทะเลจำนวนมากด้วย สำหรับเงินลงทุนสำหรับศูนย์การค้าแห่งใหม่นี้เป็น 2.4 พันล้านบาท ตั้งอยู่บนพื้นที่ 60 ไร่ ด้วยพื้นที่ให้เช่าถึง 33,000 ตรม. และที่น่าประทับใจคืออัตราการเช่าพื้นที่ (OR) สูงถึง 90% แล้ว
ศูนย์การค้าแห่งนี้เป็นแห่งแรกจากทั้งหมดที่บริษัทจะเปิดศูนย์การค้าใหม่ทั้งหมดจำนวน 4 แห่งในปีนี้ ซึ่งจะทำให้เพิ่มจำนวนพื้นที่สำหรับการให้บริการอีก 16% จากปัจจุบันที่ 1.2 ล้านตารางเมตร ด้านศูนย์การค้าที่จะทยอยเปิดอีกคือ เซ็นทรัล เฟสติวัล ภูเก็ต 1, เซ็นทรัล พลาซ่าเวสต์เกตย์ที่บางใหญ่ และ เซ็นทรัล เฟสติวัลอีสต์ วิลล์ ทั้งนี้ที่ภูเก็ตจะมีการส่งมอบจากเซ้นทรัลกรุ๊ปในวันที่ 1 มิ.ย.58 ปัจจุบันมี OR 95% ส่วนเวสต์เกตย์มีกำหนดการจะเปิด ก.ค.58 ซึ่งมี OR 90% และอีสต์วิลล์มีกำหนดการจะเปิด ต.ค.58
จุดเด่นของ CPN คือ เป็นผู้นำตลาดศูนย์การค้าขนาดใหญ่ของไทยที่โดดเด่นและอัตราการเช่า (OR) ในระดับสูง คาดการณ์อัตรการเติบโตกำไรปีนี้และปีหน้าอยู่ในเกณฑ์ที่สดใสเป็น 18% และ 13% เทียบ y-o-y ตามลำดับ แรงผลักดันจะมาจากการเพิ่มพื้นที่ให้บริการได้อย่างต่อเนื่อง ผนวกกับการปรับขึ้นอัตราค่าเช่าสำหรับสัญญาเช่าที่หมดอายุลง
แนะนำซื้อ ประเมินราคาพื้นฐานไว้ที่ 61.00 บาท ด้วยวิธีส่วนคิดลดกระแสเงินสดสุทธิ (DCF) ราคาปิดมีส่วนเพิ่มได้อีก 37% เราชอบปัจจัยพื้นฐาน CPN ที่แข็งแกร่ง ด้วยศูนย์การค้าที่ประสบความสำเร็จมากถึง 26 แห่ง ทีมผู้บริหารมีความสามารถสูง และมีแผนการขยายงานในอนาคตชัดเจน รวมทั้งอัตราการเติบโตของกำไรที่ดีอย่างต่อเนื่อง คาดการณ์กำไรสุทธิปี 58-59 เติบโต 18% และ 13% ตามลำดับ